Súradnice: 47°51′05″S 09°00′41″V﻿ / ﻿47,85139°S 9,01139°V﻿ / 47.85139; 9.01139

**Stockach** je nemecké mesto v Bádensku-Württembersku v krajinskom okrese Konstanz. Nachádza sa severne od Bodamského jazera. V roku 2018 tu žilo asi 17 000 obyvateľov. 

Mesto je v Nemecku známe tým, že každoročne sa tu počas *Špinavého štvrtka*, teda štvrtka pred Popolcovou stredou, koná podujatie *Stockacher Narrengericht*, v preklade *Stockachský súd bláznov*, pri ktorom obyvateľstvo môže "súdiť" spolkového či regionálneho politika. Podujatie nadväzuje na udalosť zo 14. storočia, kedy mal miestny dvorský šašo Kuomi dobre poradiť bojovú taktiku habsburskému vojvodovi Leopoldovi a preto dostal od vojvodu privilégium, že v Stockachu môže raz do roka rozhodovať on. V roku 2019 bola obžalovanou političkou predsedníčka CDU, Annegret Krampová-Karrenbauerová.

Primátorom je už od roku 1993 Rainer Stolz, v roku 2017 bol zvolený už štvrtý raz na osemročné volebné obdobie.

Polohopis
---------

Stockach sa nachádza v regióne Hegau, päť kilometrov severozápadne od Bodamského jazera v nadmorskej výške 452,8 m.n.m. v údolí riečky Stockacher Aach, pravostranného prítoku Rýnu. Mesto dosahuje najvyššiu nadmorskú výšku v mestskom lese Schnaidt (670,7 m.n.m.). Mesto neleží priamo na brehu Bodamského jazera, k tomu sa dá dostať cez susedné obce Bodman a Ludwigshafen.

### Miestne časti

Mesto Stockach pozostáva z mestského jadra, pôvodne samostatných obcí Espasingen, Hindelwangen, Hoppetenzell, Mahlspüren im Hegau, Mahlspüren im Tal, Raithaslach, Wahlwies, Winterspüren a Zizenhausen, ako aj zo 79 ďalších väčších či menších usadlostí.

Dejiny
------

Letecký záber na Stockach (2006).
Vykopávky z predmestia Rißtorf pochádzajúce z halštatskej doby (cca 700 pred Kr.), z dôb osídlenia Keltov (4. stor. pred Kr.) a Alemanov (4.-8. stor. po Kr.) dokazujú, že oblasť bola osídlená už oddávna. Malé nálezy svedčia tiež o osídlení oblasti v rímskej dobe. V časti Wahlwies mohla v tomto čase stáť rímska usadlosť.

Stockach bol založený v 13. storočí na pôvodnej križovatke rímskych ciest grófami z Nellenburgu. Mestské práva získal pravdepodobné v roku 1278, prípadne v roku 1283.

V roku 1351 získal Kuony zo Stockenu (tiež niekedy nazývaný Hans Kuony) za svoju múdru radu pri bitke pri Morgartene v roku 1315 privilégium urobiť súd bláznov. Toto neudržané privilégium následne slúžilo ako pôvod dnešného Stockachského súdu bláznov.

Grófovia z Nellenburgu vymreli v roku 1422 a ich majetky nakoniec v roku 1465 získali Habsburgovci. Takto sa Stockach stal súčasťou Predných Rakús až do roku 1805. Počas Švábskej vojny obliehali mesto vojská švajčiarskych Troch líg, no nedobyli ho. 

Súd bláznov v Stockachu.
V roku 1704 počas vojny o španielske dedičstvo nechal bavorský kurfirst Maximilián II. Emanuel Stockach podpáliť. V roku 1770 tu ako v habsburskom meste prespala Mária Antoinetta počas cesty na svoju svadbu s neskorším kráľom Ľudovítom XVI. Počas Francúzskych revolučných vojen sa pri meste v rokoch 1799 a 1800 odohrali dve bitky medzi Habsburskou monarchiou a Francúzskou republikou. V roku 1810 sa Stockach stal súčasťou Bádenského veľkovojvodstva.

Obecné orgány
-------------

Na čele Stockachu stojí primátor a 31-členná obecná rada. Posledné voľby primátora boli v roku 2017, obecnej rady 26. mája 2019 a zvíťazila v nich strana CDU.

| Strana / Kandidátka | Podiel hlasov | Kreslá (2019) | +/− |
| --- | --- | --- | --- |
| CDU | 38,7 % | 11 / 31 | ▼ –2 |
| nezávislí kandidáti (Freie Wähler) | 22,2 % | 6 / 31 | ▼ − 1 |
| Zelení | 18,5 % | 5 / 31 | ▲ + 1 |
| SPD | 14,8 % | 4 / 31 | ▼ – 1 |
| FDP | 05,8 % | 2 / 31 | ▬ ± 0 |

Náboženstvo
-----------

Katolícky kostol sv. Osvalda.
V meste sa nachádzajú dva evanjelické (v Stockachu a Wahlwiese) a v rôznych častiach mesta viaceré rímskokatolícke kostoly. Stockach patrí do cirkevného okrsku Überlingen-Stockach Evanjelickej cirkvi v Bádensku so sídlom v Saleme. V roku 1970 bolo 72 % obyvateľov katolíkov a 24 % protestantov.

V Stockachu sú aktívne nasledujúce cirkvi:

* Rímskokatolícka cirkev
* Evanjelická cirkev augsburského vyznania v Bádensku
* Nemecké letničné hnutie
* Svedkovia Jehovovi
* Novoapoštolská cirkev

Ekonomika
---------

Mesto žije do značnej miery z turistického ruchu a z priemyslu, nachádzajú sa tu okrem iných závody firiem Rheinmetall a ETO-Gruppe.

Doprava
-------

Stockach sa nachádza na železničnej trati z Radolfzellu do Mengenu. Tá bola postupne od roku 1954 do roku 1982 pre osobnú prepravu odstavovaná a dnes na niektorých jej úsekoch premávajú iba mimoriadne vlaky. V roku 1996 bol však reaktivovaný úsek trate medzi Stockachom a Radolfzellom, ktorý funguje pre osobnú prepravu pod názvom *Seehäsle* (paralela ku vlaku *Seehas* z Kostnice). Mesto je taktiež prístupné z dvoch výjazdov diaľnice A98.

Kultúra
-------

Z mesta pochádza nemecká elektro-popová kapela Glasperlenspiel.

Externé odkazy
--------------

* Oficiálna stránka (po nemecky)

Referencie
----------

1. ↑   *Bevölkerung nach Nationalität und Geschlecht am 31. Dezember 2018 (CSV-Datei)* [online]. Stuttgart: Statistisches Landesamt Baden-Württemberg, [cit. 2019-08-07]. Dostupné online. (po nemecky)
2. ↑   *Stockach - The gateway to Bodensee* [online]. Bodensee.de, [cit. 2019-08-07]. Dostupné online. (po anglicky)
3. ↑   *Die Beklagten* [online]. Stockach: Stockacher Narrengericht, [cit. 2019-08-07]. Dostupné online. (po nemecky)
4. ↑  LUTZ, Stefan. *Bürgermeister Rainer Stolz nach der Wiederwahl: "Wir schaffen es nur miteinander"* [online]. Kostnica: SÜDKURIER, 25.9.2017, [cit. 2019-08-07]. Dostupné online. (po nemecky)
5. ↑  *Stockach - Das Tor zum Bodensee.* Urlaubsmagazin 2015/16, S. 43: „Zahlen und Fakten".
6. ↑  Römische Siedlungsreste in der Flur „Hafenäcker" bei Wahlwies.. In: HALD, Jürgen. Stuttgart : [s.n.], 2010. S. 187-189.
7. 1 2 3  BIEHLER, Matthias. *Ein Hauch Geschichte weht durch die Stadt*. Kostnica: Südkurier, 20.10.2008, [cit. 2019-08-08]. (po nemecky)
8. ↑  Volebné výsledky zo stránky www.stockach.de, verzia z: 2019-06-17.
9. ↑   *Stockach - Altgemeinde~Teilort* [online]. Leo.bw. Dostupné online. (po nemecky)
10. ↑   *Seehäsle: Defekter Regionalzug blockiert kurzzeitig die Schienen bei Stahringen* [online]. Radolfzell / Stockach: Südkurier, 22.5.2019, [cit. 2019-08-08]. Dostupné online. (po nemecky)